Vyhlásenie predkladateľa o rozporoch

Návrh zákona o politických stranách a politických hnutiach sa predkladá na prerokovanie vláde s nasledovnými rozpormi, ktoré sa nepodarilo vyriešiť ani na najvyššej úrovni:
1.	Úrad pre verejné obstarávanie
Úrad žiada vypustiť ustanovenie, podľa ktorého obchodná spoločnosť založená stranou alebo v ktorej je strana jediným spoločníkom nemôže byť uchádzačom alebo záujemcom o účasť na verejnom obstarávaní, ak je obstarávateľom právnická osoba ustanovená zákonom o verejnom obstarávaní (t.j. štátny orgán, obec, vyšší územný celok a ďalšie právnické osoby). Úrad argumentuje tým, že dochádza k diskriminácii týchto obchodných spoločností v rozpore so zákonom o verejnom obstarávaní a smernicami ES.
Dôvod neodstránenia rozporu: Tieto obchodné spoločnosti sú vylúčené z verejného obstarávania aj v platom zákone o združovaní v politických stranách a v politických hnutiach. Tento zákon je a navrhovaný zákon bude lex specialis. 

2. 	Hromadné pripomienky verejnosti
Hromadné pripomienky verejnosti boli uplatnené nielen v elektronickej forme, ale aj vo forme petície. Súčasťou pripomienok bolo aj splnomocnenie na zastupovanie pre predstaviteľov Aliancie Fair-play. Všetky zásadné pripomienky sú podrobne uvedené vo vyhodnotení pripomienkového konania a týkajú sa problematiky financovania a kontroly. Všeobecne ide o tieto zásadné pripomienky:
•	neustanovovať limit výdavkov na voľby do Národnej rady Slovenskej republiky 
Dôvod neodstránenia rozporu: Limitovanie nákladov na voľby do Národnej rady Slovenskej republiky je v súlade s Odporúčaniami Rady Európy.
•	zapracovať príspevok za hlasy a zároveň zrušiť príslušné ustanovenie v zákone č. 333/2004 Z. z. o voľbách do Národnej rady Slovenskej republiky s tým, že príspevok za hlasy sa bude poskytovať aj stranám, ktoré získali menej ako 3 % a viac ako 0,67 % odovzdaných platných hlasov, a to 0,5 % priemernej mesačnej mzdy
Dôvod neodstránenia rozporu: Príspevky za hlasy aj pre strany, ktoré získajú len 0,67 % hlasov znamená podľa odhadov ministerstva financií negatívny dopad na štátny rozpočet cca 10 mil. Sk nad rámec platného právneho stavu, ktorý ustanovil 1 % priemernej mesačnej mzdy za hlas pre strany, ktoré dosiahnu viac ako 3 %. Naviac vzniká otázka, či je vhodné podporovať zo štátneho rozpočtu strany, ktoré vo voľbách do Národnej rady Slovenskej republiky získajú nevýraznú podporu voličov.
•	zvýšiť príspevok na činnosť, a to ročne polovicu získaného príspevku za hlasy, pričom sa má rovnať sume ročných príjmov strany získaných v podobe členských príspevkov, darov a dedičstva
Dôvod neodstránenia rozporu: Podľa návrhu zákona sa príspevok na činnosť rovná príspevku za hlasy, ktorý sa rozdelí na celé volebné obdobie. To znamená, že uvedená pripomienka predstavuje výrazne negatívny dopad na štátny rozpočet. Ďalšie negatívum uvedenej pripomienky je v tom, že znamená nebezpečenstvo korupcie (tlak na získavanie darov).
•	zrušiť príspevok na mandát
Dôvod neodstránenia rozporu: Príspevok na mandát je podľa platného právneho stavu a bol zavedený z dôvodu eliminovania korupcie (odstrániť tlak na získavanie darov).
•	zaviesť štátny dohľad nad hospodárením strán
Dôvod neodstránenia rozporu: Uvedený dohľad (kontrolu) nemožno považovať za súladný s čl. 29 Ústavy Slovenskej republiky, podľa ktorého sú politické strany oddelené od štátu. Návrh zákona však obsahuje kontrolné mechanizmy (výročné správy sú overované audítorom, ich nedostatky alebo ich nepredloženie sú sankcionované; správy finančnej kontroly kontrolujú splnenie podmienok poskytovania príspevkov zo štátneho rozpočtu a správnosť ich použitia). Naviac je potrebné uviesť, že príspevky stranám nie sú dotáciami zo štátneho rozpočtu.